पापा ने 7 लाख कर्ज लेकर सिखाई स्केटिंग, इसी साल NEET भी किया पास
सृष्टि धर्मेंद्र शर्मा नागपुर के एक छोटे से गांव वैगांव की रहनेवाली हैं। साढ़े तीन साल की उम्र से ही स्केटिंग कर रहीं। 19 साल की उम्र में अब तक छह बार गिनीज बुक में नाम दर्ज कराया है।
मैं सृष्टि धर्मेंद्र शर्मा नागपुर के एक छोटे से गांव वैगांव की रहनेवाली हूं। जब मैं साढ़े तीन साल की थी, तब से ही पैरों में पहिए लग गए। बच्चे इस उम्र में चलना सीखते हैं और मैं स्केटिंग पर अठखेलियां करने लगी।
19 साल की हूं। स्केटिंग प्रोफेशनली शुरू करने से लेकर अब तक गिनीज बुक ऑफ वर्ल्ड रिकॉर्ड में 7 बार अपना नाम दर्ज करा चुकी हूं। यानी हर बार मैंने अपना ही रिकॉर्ड तोड़कर नया रिकॉर्ड बनाया। 5 जुलाई 2023 को एक बार फिर से गिनीज बुक में अपना नाम दर्ज कराया है।
दुनिया की पहली आइस लिंबो स्केटर हूं। यहां तक की जर्नी का एक ही मूल मंत्र है कि दुनिया में कुछ ऐसा कर जाओ कि लोग कहें कि ऐसा तो पहले कभी नहीं देखा, न ही सुना।
दैनिक भास्कर के ये मैं हूं में कई वुमन पर्सनैलिटी के बारे में आपने पढ़ा है, आज मेरी कहानी जानिए। 
हारमोनियम सिखाने के लिए टीचर के पास ले गए 
हम दो बहनें हैं। बड़ी बहन का नाम सिद्धी है। मेरे पापा धर्मेंद्र बालकेश्वर शर्मा ड्राइवर हैं। नागपुर के उमरेड़ कोल माइंस में वो वर्षों से गाड़ी चलाते रहे। अभी वो प्रमोट होकर सुपरवाइजर हो गए हैं।
हम दोनों बहनें जीवन में कुछ करें, इसका सपना उन्होंने देखा।
बहन सिद्धी और मुझे हारमोनियम सिखाने के लिए म्यूजिक टीचर के पास ले गए।
लेकिन किसी कारण से टीचर ने हारमोनियम सिखाने से मना कर दिया। तब पापा ने हमें कुछ और सिखाने का सोचा।
खबर में आगे बढ़ने से पहले एक पोल में अपनी राय साझा करते चलें-
बहन को स्केटिंग करता देख मेरे भी पैर चलने लगते 
जब म्यूजिक में बात नहीं बनी तो पापा को किसी ने सलाह दी कि बेटी को स्केटिंग सिखाओ। तब मेरी उम्र महज साढ़े तीन साल और दीदी 6 साल की रही होगी।
पापा उसे सुबह 6 बजे स्केटिंग एकेडमी ले जाते और वहीं से ड्यूटी पर चले जाते। बाद में पीछे से मम्मी मुझे लेकर एकेडमी पहुंचतीं।
वहां जब दीदी स्केटिंग खत्म कर लेतीं तब मैं उसके स्केटिंग रोलर को पैरों में बांध कर खड़े होने की कोशिश करती।
एकेडमी के इंस्ट्रक्टर ने देखा तो उसने कहा कि इस बच्ची को भी स्केटिंग में दे दीजिए, फीस की चिंता न करिए।
तब पापा को झिझक थी कि नन्हें पैरों में स्केटिंग कैसे फिट होगी। स्केटिंग रोलर का ही वजन डेढ़ किलो के लगभग होता है।
पापा यह सोचकर परेशान थे कि छोटी बच्ची के पैर इतना वजन कैसे संभालेंगे। लेकिन मैं कुछ ही समय में स्केटिंग करने लगी।
पहली स्केटिंग रेस से बाहर हुई, दूसरी में लाई गोल्ड 
2009 में जब मैं 5 साल की थी तब पहली बार स्केटिंग चैंपियनशिप में भाग लिया। लेकिन तब स्पीड इतनी कम थी कि आर्गेनाइजर्स ने रिंग में से ही मुझे बाहर निकाल दिया।
छोटी थी पर मैंने दिल पर ले लिया। फिर मैंने खूब मेहनत करनी शुरू की। कुछ समय बाद जब दूसरी रेस हुई, मैंने इसमें गोल्ड जीता। ईश्वर का शुक्र है तब से लेकर अब तक मेडलों की बरसात हो रही है।
2012 में पहली बार लिंबो स्केटिंग की शुरुआत की 
आठ साल की उम्र में मैंने पहली बार टीवी पर किसी एथलीट को लिंबो स्केटिंग करते देखा। तब मैंने पापा को कहा कि मुझे भी लिंबो स्केटिंग करनी है।
पापा ने कहा कि करो, कोशिश करने वालों की कभी हार नहीं होती। तब से मैंने लिंबो स्केटिंग करना शुरू किया।
इसके लिए मैंने कड़़ी मेहनत की। शरीर को लचीला बनाने के लिए योग करना शुरु किया।
अगस्त 2013 में मैंने सबसे लंबी लिंबो स्केटिंग की। 3016 मीटर लंबी लिंबो स्केटिंग कर मैंने वर्ल्ड रिकॉर्ड बनाया।
इसके बाद 10 मीटर से अधिक की लिंबो स्केटिंग में भी रिकॉर्ड बनाने शुरु किए। इसमें 16.5 सेमी की हाइट में मेरा रिकॉर्ड बना।
2015 में 25 मीटर से अधिक की लिंबो स्केटिंग में भी मैंने नए कीर्तिमान बनाए। तीसरे और अंतिम प्रयास में मैंने 17 सेंटीमीटर की हाइट को भी पार किया।
साथ ही मैंने सबसे कम समय में भी लिंबो स्केटिंग करने का भी रिकॉर्ड बनाया है। एक-एक मीटर की दूरी पर रखे 10 पोल को मैंने पहले 2.062 सेकेंड, फिर 1.755 सेकेंड, 1.747 सेकेंड और 1.720 सेकेंड में पूरा किया।
नाक से ब्लीडिंग होती, लोग पापा से बोलते-बेटी से ये क्या करा रहे 
उमरेड़ से नागपुर सिटी की दूरी एक घंटे की है। हर दिन सुबह 5.30 बजे बस से स्कूल के लिए निकलती और 7 बजे स्कूल पहुंचती। 3 बजे छुट्‌टी होती तब भी स्कूल से घर 5 बजे ही आ पाती।
फिर 2 घंटे स्केटिंग की कोचिंग के लिए जाना। कोचिंग से लौटकर पढ़ाई करना। कई बार शरीर थककर चूर हो जाता। नाक से खून आने लगता। स्केटिंग के दौरान चोट भी लगती। लोग पापा से कहते कि बेटी से यह क्या करवा रहे हो, लेकिन मेरे मन में यही रहा कि रुकना नहीं है।
दाहिने पैर में चोट लगी तो रोलर हॉकी में आ गई 
प्रैक्टिस के दौरान ही मेरे दाहिने पैर में चोट लग गई। चार स्टिचेज लगे। डॉक्टरों ने कहा कि कुछ समय के लिए स्केटिंग बंद कर देना चाहिए।
तब डॉक्टर की सलाह पर लिंबो स्केटिंग बंद कर दी लेकिन रोलर हॉकी खेलने लगी। छह महीने की प्रैक्टिस के बाद मैंने 25वीं महाराष्ट्र रोलर स्केटिंग हॉकी चैंपियनशिप में भाग लिया और ब्रॉन्ज मेडल जीता और अगले ही साल 26वीं चैंपियनशिप में गोल्ड मेडल पर कब्जा जमा लिया और पहली बार नेशनल चैंपियनशिप के लिए क्वालिफाई किया।
इसी टूर्नामेंट के दौरान जम्मू-कश्मीर टीम के कोच ने मुझे 180 डिग्री पर स्ट्रेच करते देखा तो आइस लिंबो स्केटिंग करने की सलाह दी।
यह मेरे लिए चैलेंज रहा कि दुनिया में पहले किसी ने आइस लिंबो स्केटिंग नहीं की थी। आइस पर लिंबो स्केटिंग करना आसान नहीं है।
मुझे पता चला कि दिल्ली के पास गुरुग्राम में इसकी ट्रेनिंग दी जाती है। पापा मुझे लेकर गुरुग्राम के एम्बिएंस मॉल गए। वहां मैंने आइस स्केटिंग की ट्रेनिंग ली। तब 10 मीटर के आइस स्केटिंग के लिए 20 सेंटीमीटर हाइट की बाधा रखी गई थी। लेकिन मैं इसे पार नहीं कर सकी। कारण रोलर स्केट के ब्लेड्स थे।
सांता क्लॉज की बग्घी को देखकर मम्मी ने ब्लेड्स के डिजाइन बनाए
आइस स्केटिंग के लिए खास तरह के ब्लेड्स की जरूरत थी। तब मेरी मम्मी ने सांता क्लॉज की बग्घी देखकर आइस स्केटिंग के ब्लेड्स का डिजाइन तैयार किया। पापा ने बाजार से प्लेट्स खरीदकर खुद से ही स्केट्स के ब्लडे्स बनाए।
इसे लेकर दोबारा गुरुग्राम गए। वहां हमारे पैशन को देखकर स्केटिंग एकेडमी के संचालक ने काफी सपोर्ट किया। करीब डेढ़ महीने तक हमारे रहने, खाने-पीने की व्यवस्था की। आइस स्केटिंग के लिए स्पेशल शूज दिए।
दुनिया की पहली आइस लिंबो स्केटर बनी 
आइस स्केटिंग में कैसे ग्लाइड करना है यह मैंने गुरुग्राम में सीखा। गिनीज बुक ऑफ वर्ल्ड रिकॉर्ड के लिए मैंने फिर प्रयास किया। मेरे लिए 10 मीटर में 20 सेंटी मीटर का टारगेट दिया गया था।
मैंने 17.78 सेंटीमीटर में ही इस बाधा को पार किया और इस तरह दुनिया की पहली आइस लिंबो स्केटर बन गई।
रात-रात भर पढ़ाई, NEET में 516 मार्क्स 
मैंने खेल के साथ अपनी पढ़ाई को भी जारी रखा। नागपुर के वर्द्धमान नगर के सेंटर पॉइंट स्कूल से 12वीं तक की पढ़ाई पूरी की। 12वीं में भी मुझे 86% मार्क्स मिले। 7वीं से लेकर 12वीं तक स्कूल ने मेरी पढ़ाई का सारा खर्च उठाया। इसमें प्रिंसिपल सुमति वेणुगोपालन ने काफी सपोर्ट किया। स्केटिंग मेरा पैशन है लेकिन मैं डॉक्टर बनना चाहती हूं। अभी हाल में NEET के रिजल्ट में मुझे 516 मार्क्स मिले हैं।
बिना किसी कोचिंग के मैंने रात-रातभर जागकर पढ़ाई की है।
मुझे स्केटिंग कराने के लिए पापा ने लिया 7 लाख रुपए का कर्ज 
स्केटिंग में बहुत पैसे खर्च होते हैं। चैंपियनशिप के लिए हमें स्पॉन्सरशिप नहीं मिली। तब पापा ने गेम्स में पार्टिसिपेट कराने के लिए 7 लाख रुपए से अधिक कर्ज लिया। पापा इतना नहीं कमा पाते कि वो इस गेम के सभी खर्च उठा सकें। मम्मी हाउसवाइफ हैं। आज भी पापा कर्ज की ईएमआई चुका रहे हैं।
अलर्ट नहीं रहे तो गंभीर चोट लग सकती है
रोलर स्केटिंग करते समय सावधानी रखनी जरूरी है। कलाई मुड़ने, टखने और कंधे में चोट लगने का रिस्क होता है। कई बार दूसरे स्केटर से टक्कर हो सकती है या ग्लाइड करते समय कंट्रोल नहीं रहा तो सीरियस इंजरी हो सकती है।
